Плющ

**Плющ** / **блющ** або **цаганка** (лат. *Hedera helix*, серб. *бршљан*, укр. *плю́щ звича́йний*, поь. *bluszcz pospolity*, слц. *bl'ušt*, рсй. *плющ обыкновенный*, або *плющ вьющийся* общеславянска назва) то древенасте цагаче коло древох, мурох на хижох або по мурикох.

## Опис рошлїни

Корень плющу добре розвити, алє нє идзе глїбоко до жеми. Стебло барз розвите, високе, грубе до 20 центи, прилапює ше коло рошлїни по хторей ше ґрабе з дробнима кореньчками. Лупа спочатку желєна, а познєйше постава кафовкаста. Млади вигнанци на початку рапави, познєйше траца власки, як и лїсца, а пупча овални, з кончистим верхом. Лїсца викравани, маю од 3 до 5 зубки, цми желєни, груби, длугоки од 6 до 10 центи, нє шедзаци су. Розпорядок им спирални. Квитки двополни, ґруповани до щитастих ґириздочкох, биляви, приємного паху, змесцени на конарчкох. Квети вельки од 2 до 4 центи. Погариково лїсточка єст пейц, а тиж так пейц и прашїки. Тлучок лєм єден. Плод плющу то бобка, цмей белавей фарби, з даскелїма нашеньками,а дозрева у жимских мешацох. 

## Бивальнїк

Плющ найволї вичношелєни або густи лїсцопадни лєси и бреговити подруча, алє ше го садзи и по заградкох и дворох як декоративну рошлїну. 

Файти плюща:  

1. плющ у черепчку (допатра ше у хижи);  

2. анґлийски плющ;  

3. златни плющ;  

4. дябловски плющ. 

## Хороти

Сухи лїсца – нєдобра температура або є слабо залївани; лїсца одпадую – хиби му шветлосци; бляди лїсца – черепчок му мали; жовти лїсца – барз є залївани. 

Найчастейше го нападаю лїсцово уши и червени павук, цо значи же го треба третировац з одвитуюцима инсектицидами. 

### Хаснованє, лїковитосц и чкодлївосц

Лїсца плющу нашли применьованє у лїченю продуктивного кашлю и части су состойок сирупох процив кашлю. Вон розридзує густи секрет и доприноши лєгчейшому викашльованю. Плющ и антиоксидант хтори пречисцує воздух, окреме кед ше го хова у черепчох и трима у хижи, а зопера и процеси запалєня у чловековим орґанизме. Хаснує ше го и у терапиї як микотик и у антицелулитних третманох. Плющов олєй и плющов ґел ше хаснує при одстраньованю токсинох и целулиту з цела. 

Плющ (*Hedera helix*) треба розликовац од отровного плющу (T*oxicodendron radicans*) хтори рошнє у природи  и може спричинїц контактни дерматитис – алерґийску осипаносц на скори. Кед ше поє часц тей рошлїни, може присц до поврацаня и дияреї.  

## Ґалерия

Файл:Hedera hibernica1.jpg|Плющ зоз квитком
Файл:Virginia creeper Parthenocissus quinquifolia 169.JPG|Пейцлїсцови плющ, Канада
Файл:Vitales - Parthenocissus quinquefolia - 1.jpg|Пейцлїсцови плющ ше цага/рошнє по древе
Файл:Parthenocissus quinquefolia fructis.jpg|Плод
Файл:Parthenocissus quinquefolia.jpg|Лїсце почервенї вєшенї
Файл:Virginia creeper (Parthenocissus quinquefolia) on St James Mill - geograph.org.uk - 5931942.jpg|Плющ на муре
Файл:Wilder Wein Parthenocissus quinquefolia.jpg
Файл:Parthenocissus-quinquefolia.JPG|Плющ, желєнє лїсце
Файл:Parthenocissus quinquefolia kz01.jpg|Квитки
Файл:Parthenocissus quinquefolia20200928 17059.jpg
Файл:Parthenocissus quinquefolia20180912 14899.jpg
Файл:Parthenocissus quinquefolia, šetnica Botaničkog vrta, 2025.jpg|Плющ ше цага по огради
Файл:Hedera helix Leaves 3008px.jpg|Плющ, шатирани
Файл:Hedera helix 'Buttercup' Leaves 3008px.JPG|Плющ вєшенї
Файл:Hedera helix (Araliaceae) 01.jpg|Плющ у лєшику
Файл:Hedera helix in Aveyron (23).jpg|Плод
Файл:2010-04-28 Gut Böckel, Rödinghausen 041.jpg


## Литература

* Оксана Тимко Дїтко, *Назви рошлїнох и животиньох у руским язику,* Вуковар 2016, б. 21  
* *Словнїк руского народного язика I, О – Я,* Нови Сад 2017, б. 73 

## Вонкашнї вязи

*   ''Bršljan – dar prirode!'', *herbiko.com*
Катеґория:Рошлїни